Gigaba sê jammer oor hy vinger wysMin. Malusi Gigaba het verskoning gevra vir die “aanstootlike” gebaar wat hy vir ‘n EFF-LP gewys het. Foto: ANA Die beleërde minister van binnelande sake, Malusi Gigaba, het Woensdag onvoorwaardelik verskoning gevra dat hy sy pinkie in die nasionale vergadering vir die EFF-LP Mbuyiseni Ndlozi gewys het. Gigaba, ŉ ANC-LP, het sy pinkie Dinsdag tydens pres. Cyril Ramaphosa se vurige vraag-en-antwoordsessie in Ndlozi se rigting gewaai Ndlozi het voorgestel ministers moet selfone sonder kameras gebruik en nie hulself opneem nie. Sy opmerkings het blykbaar verwys na Gigaba se seksvideo, wat die afgelope week opslae maak. Ndlozi het ŉ goedkoop selfoon aan parlementslede gewys wat nie “gekraak” kan word nie, soos Gigaba beweer het met syne gebeur het. In reaksie op Ndlozi se spottery het Gigaba, wie se video intussen op ŉ pornowebwerf beskikbaar gestel is, sy pinkie omhoog gehoog, ŉ gebaar wat daarop sinspeel dat hy beter bedeeld as Ndlozi is. ŉ Merkbaar ontstelde Floyd Shivambu, EFF-hoofsweep, het by die speaker, Baleka Mbete, oor die onbeleefde gebaar gekla. Gigaba het Woensdag getwiet: “Ek vra onvoorwaardelik verskoning vir die gebaar. Die kleinlike uittarting wat dit uitgelok het en die druk waaronder ek die afgelope tien dae verkeer, is geen verskoning vir my indiskresie nie, wat perfek in dié twiet deur Sphe Dludla opgesom word.” Dludla, die sakeredakteur van African News Agency, het vroeër getwiet dat Gigaba se gebaar teenoor Ndlozi bydra tot die “toksiese hipermanlikheidstereotipes oor die grootte van ŉ man se geslagsorgaan en hoe dit jaloesie by mans aanwakker wat lei tot geslagsgebaseerde geweld en moord op vroue. Nomboniso Gasa, ŉ geslagsaktivis en kulturele akademikus, het aangedui sy is van voorneme om ŉ klag by die parlement in te dien oor Gigaba se gedrag. Sy beskryf sy reaksie op Ndlozi as “aanstootlik en fallosentries” en sprekend van “heteronormatiwiteit en toksiese manlikheid”. Gigaba het voorverlede Sondag getwiet sommige mense dreig hom af nadat hulle onregmatige toegang tot sy foon gekry en ŉ seksvideo uitgelek het wat vir sy vrou bedoel was. Gigaba is genadeloos gespot nadat die video soos ŉ veldbrand in die sosiale media versprei het. Hy het verskoning vir die video gevra, maar weier om gehoor te gee aan eise dat hy bedank.